Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Ángel Ansa Echegaray jaunak egindako galderaren erantzuna, Foru Diputazioak emana, Osasun Departamentuko telefono-lineen saturazioari buruzkoa. Galdera 2020ko azaroaren 20ko 130. Nafarroako Parlamentuko Aldizkari Ofizialean argitaratu zen.

Iruñean, 2020ko abenduaren 16an

Lehendakaria: Unai Hualde Iglesias

ERANTZUNA

Navarra Suma talde parlamentarioko kide Ángel Ansa Echegaray jaunak idatziz erantzuteko galdera egin du Osasun Departamentuko telefono-lineen saturazioari buruz (10-20/PES-00306). Hona Nafarroako Gobernuko Unibertsitateko, Berrikuntzako eta Eraldaketa Digitaleko kontseilariak horri buruz jakinarazten diona:

1. Zergatik dago oraindik konpondu gabe Osasun Departamentuko telefono-lineen saturazioaren arazoa, pandemia hasi eta 8 hilabete iragan ondoren?

Pandemia hasi zenetik zenbait aldiz handitu dira telefono sare publikotik datozen sarrera eta irteera kanalak, asistentzia ereduaren aldaketek sortzen zituzten premia berriei egokituz. Oraintxe ez dago lineen saturaziorik, nahiz eta orduz geroztik noiz edo behin gorabeherak izan diren Nafarroako Gobernuaren ekipamenduko matxuren ondorioz. Guztiak konpondu dira.

2. Zer ekintza aurreikusten dira zure departamentuan arazo hori konpontzeko, eta zer epetan?

Egiazki lineen saturazioaren arazorik ez dagoenez, eta Nafarroako Gobernuaren telefonian gorabeherarik ez dagoenez, ez da jarduketarik aurreikusten arlo horretan.

Hori jakinarazten dizut, Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2020ko abenduaren 16an

Unibertsitateko, Berrikuntzako eta Eraldaketa Digitaleko kontseilaria: Juan Cruz Cigudosa